Lancia Thema (2011)

Το Lancia Thema του 2011 - 2014 ήταν ένα μεσαίο πολυτελές σεντάν αυτοκίνητο της κατηγορίας Ε, που διατέθηκε από την ιταλική εταιρεία πολυτελείας Lancia, αν και ουσιαστικά δεν ήταν ξεχωριστό μοντέλο, αλλά μία παράλληλη έκδοση της δεύτερης γενιάς του Chrysler 300, με το οποίο έχουν διαφορετικό εταιρικό σήμα και ελάχιστες μόνο εμφανισιακές διαφορές. Κατασκευάστηκε από την αμερικανική αυτοκινητοβιομηχανία Chrysler για λογαριασμό της Lancia, από τον Σεπτέμβριο του 2011 έως τον Οκτώβριο του 2014, όταν και διακόπηκε οριστικά, χωρίς να υπάρξει ποτέ διάδοχος για την Lancia, λόγω εξαιρετικά χαμηλών πωλήσεων. Αντικατέστησε το Lancia Thesis, που είχε αποσυρθεί από την παραγωγή του Ιούνιο του 2009, στον ρόλο του μεγαλύτερου και ακριβότερου μοντέλο της φίρμας. Η τότε ναυαρχίδα της ιταλικής αυτοκινητοβιομηχανίας, πήρε το όνομά της από την ελληνική λέξη «θέμα». Η ονομασία της, επίσης, ήταν αναβίωση του ονόματος της παλαιότερης ναυαρχίδας Lancia Thema, που κατασκευαζόταν μεταξύ του 1984 και του 1994.

 Με την εξαγορά του ομίλου της Chrysler από την Fiat, αποφασίστηκε τότε από την Fiat ότι Lancia και Chrysler θα μοιράζονται πλατφόρμες και μία από αυτές της Chrysler θα ήταν η βάση για τον διάδοχο του Thesis. Τελικώς επελέγη το Chrysler 300 δεύτερης γενιάς, το οποίο συνέχισε να πωλείται ως Chrysler 300 στις αγγλόφωνες χώρες, ενώ στις υπόλοιπες χώρες διατέθηκε ως Lancia Thema. Οι διαφορές μεταξύ των δύο μοντέλων, περιορίζονται σε ελάχιστες μόνο εμφανισιακές λεπτομέρειες. Η εκδοχή της Lancia παρουσιάστηκε στο Σαλόνι Αυτοκινήτου της Γενεύης τον Μάρτιο του 2011 και μπήκε στην παραγωγή τον Σεπτέμβριο του ίδιου. Οι πωλήσεις στις αγορές της ηπειρωτικής Ευρώπης, που ήταν οι μοναδικές που διατέθηκε, ξεκίνησαν στις 12 Νοεμβρίου. Ωστόσο, δεν προσέλκυσε καν το ενδιαφέρον των υποψηφίων αγοραστών της πολυτελούς κατηγορίας και τελικώς αποσύρθηκε από την παραγωγή τον Οκτώβριο του 2014, λόγω καταστροφικά χαμηλών πωλήσεων. Ενδεικτικώς, στη Γερμανία πωλήθηκαν επίσημα μόλις 462 αντίτυπα στα 3 αυτά χρόνια που διατέθηκε, με τα 127 από αυτά μέσα στο 2011, ενώ ακόμα και στο αποκορύφωμα που σημειώθηκε το 2012 κατάφερε να πωλήσει μόλις 184 αντίτυπα, ενώ το 2013 έπεσε στα 131 αντίτυπα και μάλιστα το 2014 οι πωλήσεις έφτασαν μόλις τα 20 αντίτυπα! Όλες οι εκδόσεις του νεότερου Lancia Thema έφεραν στάνταρ: Μπροστινούς αερόσακους οδηγού και συνοδηγού, με 2 στάδια ανοίγματος. Πλευρικούς αερόσακους, τόσο στα μπροστινά καθίσματα, όσο και πλευρικούς στην οροφή, για τους εμπρός και τους πίσω επιβάτες. Αερόσακο για τα γόνατα του οδηγού. Πυροτεχνικούς προεντατήρες στις μπροστινές ζώνες ασφαλείας. Βομβητές υπενθύμισης χρήσης ζώνης ασφαλείας οδηγού και συνοδηγού. Σύστημα Ελέγχου Ευστάθειας (ESP). Προβολείς αυτόματης προσαρμογής, με φώτα Xenon Smartbeam. Κάμερα οπισθοπορείας, που ενεργοποιείται αυτόματα όταν επιλέγεται η όπισθεν.Στα τεστ πρόσκρουσης του ανεξάρτητου οργανισμού Euro NCAP τον Οκτώβριο του 2011, το Lancia Thema απέσπασε την μέγιστη διάκριση των 5 αστέρων στις δοκιμές πλαγιομετωπικής και πλευρικής πρόσκρουσης, καθώς και πλευρικής πρόσκρουσης σε κολώνα, με ποσοστά: 83% στην προστασία ενηλίκων, 77% στην προστασία ανηλίκων, 71% για τα συστήματα ασφαλείας που διαθέτει στάνταρ και 59% στην προστασία πεζών, σε προσομοίωση πρόσκρουσης με πεζούς. Η επίσημη ιστοσελίδα του Lancia Thema (αρχείο)